Regionsudvalgets udtalelse om:

- "Kommissionens meddelelse til Rådet, Europa-Parlamentet, Det Europæiske Økonomiske og Sociale Udvalg og Regionsudvalget: Status over fem år med den europæiske beskæftigelsesstrategi", og

- "Meddelelse fra Kommissionen til Rådet, Europa-Parlamentet, Det Europæiske Økonomiske og Sociale Udvalg og Regionsudvalget: Den fremtidige europæiske beskæftigelsesstrategi (EBS) 'En strategi for fuld beskæftigelse og bedre job til alle'"

(2003/C 244/10)

REGIONSUDVALGET HAR -

under henvisning til "Kommissionens meddelelse til Rådet, Europa-Parlamentet, Det Europæiske Økonomiske og Sociale Udvalg og Regionsudvalget: Status over fem år med den europæiske beskæftigelsesstrategi" (KOM(2002) 416 endelig) og "Meddelelse fra Kommissionen til Rådet, Europa-Parlamentet, Det Europæiske Økonomiske og Sociale Udvalg og Regionsudvalget: Den fremtidige europæiske beskæftigelsesstrategi (EBS) - En strategi for fuld beskæftigelse og bedre job til alle" KOM(2003) 6 endelig,

under henvisning til Kommissionens beslutning af 18. juli 2002 og af 14. januar 2003 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til formandens beslutning af 23. september 2002 om at henvise det forberedende arbejde til Underudvalget for Økonomisk Politik og Social- og Arbejdsmarkedspolitik,

og under henvisning til forslag til Regionsudvalgets udtalelse (CdR 15/2003 rev.), som blev vedtaget den 24. februar 2003 af Underudvalget for Økonomisk Politik og Social- og Arbejdsmarkedspolitik med Pauliina Haijanen, medlem af regionalrådet i Egentliga Finlands förbund (FIN/PPE), som ordfører -

på sin 49. plenarforsamling den 9. og 10. april 2003 (mødet den 10. april) enstemmigt vedtaget følgende udtalelse.

REGIONSUDVALGETS HENSTILLINGER

1. De generelle målsætninger i forbindelse med revisionen af beskæftigelsesstrategien

1.1. Regionsudvalget finder, at Kommissionens meddelelse på en konsekvent og klar måde afspejler de mål for en revision af beskæftigelsesstrategien, der blev opstillet på Det Europæiske Råd i Barcelona. Meddelelsens hovedsigte ligger i forlængelse af Regionsudvalgets tidligere udtrykte synspunkter om, hvordan man kan gøre beskæftigelsesstrategien mere effektiv og styrke den lokale og regionale dimension. Ved at afstå fra en søjlestruktur bliver beskæftigelsesstrategiens struktur klarere og lettere at fortolke.

1.2. egionsudvalget finder det vigtigt, at hovedmålene for den revision af strategien, der foreslås i strategien, bygger på Lissabon-målene. De prioriteringer, der defineres som grundlag for de kommende retningslinjer, afspejler det europæiske arbejdsmarkeds problemer og fremtidige udfordringer og er et godt grundlag for at udvikle nye og mere resultatorienterede retningslinjer.

1.3. Regionsudvalget finder det positivt, at beskæftigelsesretningslinjerne gøres mere stabile. I beskæftigelsesstrategien bør man koncentrere sig om målsætningerne på mellemlang sigt, og processens tyngdepunkt bør flyttes fra opstilling af målsætninger til effektivisering af gennemførelsen og vurdering af resultaterne. Regionsudvalget understreger, at en stabil proces også indebærer, at man i forbindelse med udarbejdelsen af de nationale handlingsplaner kan sikre en udvidelse og intensivering af høringsprocessen samt en nærmere inddragelse af de lokale og regionale myndigheder.

1.4. Regionsudvalget støtter Kommissionens bestræbelser på at forenkle beskæftigelsesstrategien og gøre arbejdsdelingen mellem EU og medlemsstaterne klarere. Betydningen af nationale henstillinger og handlingsplaner styrkes i gennemførelsen af beskæftigelsesstrategien. Med processens nye køreplan bliver det muligt at sikre en bedre sammenkædning mellem de nationale handlingsplaner og udarbejdelsen af landenes offentlige budgetter. Ændringerne øger den europæiske beskæftigelsesstrategis betydning på nationalt niveau.

1.5. Regionsudvalget finder det vigtigt, at fornyelsen af arbejdsmarkedet på lang sigt gavner strategien vedrørende vækst, beskæftigelse og konkurrenceevne og sikrer, at begrænsningerne i arbejdsmarkedets funktionsevne ikke udgør en hindring for økonomisk vækst. Spørgsmålet om øget beskæftigelse bør behandles ud fra en bred indfaldsvinkel, hvor foranstaltninger inden for forskellige politikområder harmoniseres. For at øge arbejdskraftens deltagelsesgrad må der gennemføres strukturelle reformer inden for beskæftigelses- og socialpolitikken, langtidsledighed må forebygges, og strukturarbejdsløsheden må reduceres.

1.6. Regionsudvalget understreger, at en forøgelse af arbejdskraftens deltagelsesgrad kræver en kraftig indsats vedrørende skabelse af nye job og iværksætteri. Virksomhedernes konkurrenceevne skal forbedres gennem udvikling af virksomhedernes og arbejdskraftens kunnen, arbejdets tilrettelæggelse, arbejdslivets kvalitetsfaktorer og effektivitet. Virksomhedernes aktivitetsforudsætninger bør forbedres. De administrative hindringer for etablering og drift af virksomheder samt aflønning af ny arbejdskraft bør målbevidst reduceres.

1.7. Regionsudvalget er enig med meddelelsen i, at forbedring af arbejdets kvalitet og produktivitet forudsætter en udvikling hen imod en mere videnbaseret økonomi. Regionsudvalget understreger imidlertid, at ledighed i visse sektorer skyldes, at arbejdskraftens kvalifikationsniveau ikke svarer til arbejdsmarkedets krav. Uden for arbejdsmarkedet er der et uudnyttet arbejdskraftpotentiale, som har svært ved at opnå kvalifikationer, der svarer til arbejdsmarkedets krav. Der er behov for en indsats, der gør det muligt at udnytte dette potentiale - også selvom det f.eks. implicerer en særlig lavtlønssektor.

1.8. Regionsudvalget finder det vigtigt, at der tages hensyn til EU's udvidelse i forbindelse med revisionen af strategien, og at de kommende medlemsstaters synspunkter høres i forbindelse med den videre forberedelse af reformen. De vigtigste udfordringer for de kommende medlemsstaters arbejdsmarkeder er at øge beskæftigelsesfrekvensen, hæve kvalifikationsniveauet og reformere produktionsstrukturerne. Strukturændringerne øger de regionale beskæftigelsesforskelle. De kommende medlemsstaters forvaltningsmæssige strukturer samt navnlig de regionale og lokale myndigheders handlingsevne bør styrkes, så de så effektivt som muligt kan tilpasse sig det europæiske arbejdsmarkeds udfordringer og udnytte de ressourcer, der er afsat til udviklingstiltagene.

2. Forvaltning af beskæftigelsesstrategien og styrkelse af den lokale og regionale dimension

2.1. Regionsudvalget understreger, at det er en stor udfordring at opfylde de målsætninger for bl.a. fuld beskæftigelse, der blev opstillet i Lissabon. Et heldigt udfald er i højere grad end tidligere afhængigt af konvergens mellem forskellige delpolitikker og aktivitetsniveauer samt god koordinering af ressourcerne.

2.2. Regionsudvalget er enig med Kommissionen i, at medlemsstaternes politiske engagement i beskæftigelsesstrategien bør styrkes. De nationale handlingsplaner for beskæftigelsen opfattes generelt som forvaltningsakter, hvis kobling til den øvrige nationale politik er uklar. De lokale og regionale aktører, massemedierne og den store offentlighed har kun ringe kendskab til beskæftigelsesstrategien. Det vil sige, at der i forbindelse med strategiens gennemførelse er problemer med de indsatsniveauer, hvor beslutningerne vedrørende beskæftigelsen i sidste ende træffes.

2.3. Regionsudvalget mener, at de nationale parlamenter bør tage stilling til de nationale handlingsplaner for beskæftigelsen. Dette vil skabe større åbenhed i den proces, som den europæiske beskæftigelsesstrategi tager sigte på, og vil samtidig gøre strategien til genstand for en bred debat. De nationale handlingsplaner får derved større vægt og de nationale parlamentarikere får et "naturligt" redskab til at fremme den nødvendige konsensus mellem centrale/regionale og lokale holdninger til beskæftigelsespolitikken.

2.4. Regionsudvalget mener, at beskæftigelsesstrategiens indhold og den anvendte terminologi bør gøres mere forståelig og lettere at tilpasse de regionale og lokale forhold. Spørgeundersøgelser viser, at borgerne i Europa oplever EU's aktiviteter som noget fremmed og fjernt. De erfaringer, der er indhøstet i forbindelse med fremme af den lokale beskæftigelse, viser, at der mellem beskæftigelsesstrategiens forskellige gennemførelsesniveauer er stadig større fortolkningsproblemer.

2.5. Regionsudvalget betoner, at de regionale og lokale myndigheder bør spille en vigtig rolle og have et stort ansvar i forbindelse med udviklingen og gennemførelsen af beskæftigelsesstrategien. Den europæiske beskæftigelsesstrategi bør være en proces, der foregår på mange niveauer, hvor aktører på såvel lokalt, regionalt og nationalt niveau som EU-niveau indgår i en fortløbende dialog med hinanden. Hvad angår god forvaltning er det vigtigt at vurdere, hvordan samarbejde mellem forskellige myndighedsniveauer og aktører fungerer i forbindelse med strategiens forberedelse og gennemførelse. Brugerne opfatter imidlertid myndighederne som en enhed, så det er også vigtigt at vurdere, hvordan virksomheder og borgere på græsrodsniveau kan påvirke udviklingen af beskæftigelsesfremmende tjenester.

2.6. Regionsudvalget mener, at man bør finde en overordnet måde at styrke den europæiske beskæftigelsesstrategis lokale og regionale dimension. Kommissionens meddelelse vurderer primært, hvilken rolle det regionale og lokale niveau kan spille rolle i forbindelse med beskæftigelsesstrategiens forvaltning, dvs. med henblik på ordningens effektivitet og legitimitet. Denne fremgangsmåde tager imidlertid ikke tilstrækkeligt hensyn til de regionale og lokale aktørers umiddelbare rolle i gennemførelsen af beskæftigelsesstrategien. Det er på det lokale niveau, arbejdspladser skabes og forsvinder. De regionale og lokale aktører varetager vigtige opgaver i deres egenskab af producenter af velfærds- og uddannelsestjenester, der understøtter beskæftigelsen, som udviklere af lokale arbejdspladser og nye jobmuligheder samt som arbejdsgivere. De påvirker på mange måder forudsætningerne for, at unge, kvinder, indvandrere og en aldrende befolkning kan få adgang til arbejdsmarkedet, ligesom de fremmer ligestilling på arbejdsmarkedet. Når det gælder integrationen af de grupper, som står uden for arbejdsmarkedet, spiller de ofte en central rolle. Høj beskæftigelsesfrekvens er også et centralt mål i den lokale udviklingspolitik og en grundforudsætning for tjenesternes opretholdelse.

2.7. Kommissionen gør i sin meddelelse indsatsen med de regionale beskæftigelsesforskelle til en prioritet i den kommende beskæftigelsesstrategi. De regionale beskæftigelsesforskelle er store og vil blive endnu større efter udvidelsen. Regionsudvalget understreger, at de interne problemer i regionerne samtidig bliver mere forskelligartede. De politikker, der træffes beslutning om på makroniveau, bliver svagere og svagere i forhold til de regionale og lokale problemer. Regionsudvalget påpeger, at arbejdsmarkedets problemer understreger behovet for en løsningsmodel, som også kobler den regionale differentiering sammen med nødvendige ændringer af indholdet i den førte politik. Beskæftigelsesstrategien bør i overensstemmelse med OECD-landenes overordnede udvikling understøtte en decentralisering af beskæftigelsespolitikken. Medlemsstaterne bør også arbejde for at kompetencen til at gennemføre beskæftigelsespolitikken decentraliseres til lokalt og regionalt niveau.

2.8. Regionsudvalget er enig med Kommissionen i, at den europæiske beskæftigelsesstrategi bør stimulere og støtte forberedelsen og gennemførelsen af regionale beskæftigelsesstrategier baseret på partnerskaber. Regionsudvalget mener, at et partnerskab mellem den offentlige sektor, virksomhederne og de socialøkonomiske aktører samt de ikke-statslige organisationer er af særlig betydning for styrkelsen af den sociale samhørighed og skabelsen af en ny social kapital samt nye virksomheder og nye job. Partnerskaberne bør være brede og samle forskellige aktører og aktørniveauer. Udarbejdelse af regionale beskæftigelsesstrategier bør effektivt kobles sammen med udarbejdelsen af nationale handlingsplaner. Der bør på de nationale budgetter og i Den Europæiske Socialfonds programmer afsættes tilstrækkelige midler til udarbejdelsen og gennemførelsen af dem.

2.9. Regionsudvalget mener, at fremme af den regionale og lokale beskæftigelse i for høj grad er koncentreret om traditionelle handlingsmodeller og procedurer fra en aktiv arbejdskraftpolitik. Ved siden af den traditionelle indsats på individniveau bør man i endnu højere grad fremme et aktivitetsmiljø, der styrker beskæftigelsen (infrastruktur, uddannelse, tjenester, iværksætterkultur), samt forebyggende beskæftigelsesaktioner. Regionale og lokale aktører bør opmuntres til at udforske nye innovative strategier og metoder.

2.10. Regionsudvalget mener, at de beskæftigelsesunderstøttende politiske aktioner (den europæiske beskæftigelsesstrategi) og den hertil knyttede finansiering (Den Europæiske Socialfond og innovative aktioner) under forberedelsen af beskæftigelsesstrategiens gennemførelse for at fremme programmernes effektivitet bør koordineres bedre, end det sker i dag. Den Europæiske Socialfond bør støtte integrationen af den regionale dimension i den europæiske beskæftigelsesstrategi.

2.11. Regionsudvalget understreger, at forsøgene vedrørende understøttelse af den europæiske beskæftigelsesstrategis regionale og lokale dimension (f.eks. territoriale beskæftigelsespagter, innovative aktioner, partnerskabsprogrammer) samt samspillet mellem de nationale politikker bør styrkes. Forsøgene har givet en merværdi til fremme af beskæftigelsen. Problemet er imidlertid, at man ofte ikke formår at anvende den gode praksis, der er opstået i forsøgene, i de nationale programmer.

2.12. Regionsudvalget finder det vigtigt, at man under udviklingen af den europæiske beskæftigelsesstrategi styrker vidensgrundlaget og metoder, hvormed man kan vurdere det regionale og lokale niveaus indsats samt udvikle procedurer, hvormed medlemsstaterne kan rapportere om det lokale og regionale niveaus rolle i forbindelse med gennemførelsen af de nationale beskæftigelsesprogrammer.

2.13. Regionsudvalget støtter Kommissionens mål om at styrke arbejdsmarkedsparternes rolle på beskæftigelsesområdet. Regionsudvalget finder det vigtigt, at de lokale og regionale myndigheder, som jo er store arbejdsgivere, opfattes som fuldgyldige parter i dialogen mellem arbejdsmarkedets parter.

2.14. Regionsudvalget er enigt i, at den åbne koordinationsmetode er hensigtsmæssig i forbindelse med gennemførelsen af beskæftigelsesstrategien. Regionsudvalget understreger imidlertid, at udvidet anvendelse af metoden ikke må svække medlemsstaternes eller de lokale og regionale myndigheders kompetence i forbindelse med tilrettelæggelsen af velfærdstjenesterne.

2.15. Regionsudvalget er tilfreds med, at Kommissionen i overensstemmelse med opfordringen fra topmødet i Barcelona har fremsat forslag om bedre koordination af beskæftigelsesretningslinjerne og de overordnede retningslinjer for de økonomiske politikker samt om en forenkling af processen. Regionsudvalget lægger vægt på, at samordningen mellem processerne gennemføres således, at den i et rimeligt omfang omfatter de institutioner, arbejdsmarkedsparter m.v., der deltager i gennemførelsen af beskæftigelsesstrategien, samt at der føres en fornuftig debat. Regionsudvalget finder det vigtigt, at der tages hensyn til udvalgets synspunkter i den videre udarbejdelse af beskæftigelsesstrategien.

2.16. Regionsudvalget understreger, at dialogen mellem Kommissionen og Regionsudvalget om udviklingen af den europæiske beskæftigelsesstrategi har været åben og konstruktiv. Regionsudvalget ønsker også at bidrage til gennemførelsen af det forum for lokal udvikling, der afholdes på Kreta i maj, og udbrede det lokale og regionale niveaus erfaringer i de forskellige medlemsstater.

Bruxelles, den 10. april 2003.

Albert Bore

Formand for

Regionsudvalget